Kako zaustaviti napade u Iraku? (25/6/03) - 2003-06-25
Motivi napada na pripadnike američkih i britanskih snaga, naftovode i elektro-energetske objekte još zuvijek nepoznati
Najnoviji, gotovo svakodnevni napadi u Iraku na pripadnike američkih i britanskih snaga, naftovode i elektro-energetske objekte, navode na pitanje što treba učiniti kako bi to prestalo. Analitičari koji se bave Srednjim istokom kažu da se formiranjem nove iračke vlade i otvaranjem novih radnih mjesta može učiniti mnogo na smanjivanju nasilja. Dva američka vojnika ranjena su u napadu izvršenom u utorak zapadno od Bagdada. Naoružani napadači pucali su iz vatrenog oružja te uporabili granate protiv američkih vojnika koji su čuvali elektro-distributivni objekat u Fallujahu, oko 70 kilometara zapadno od Bagdada. Jedan američki konvoj napadnut je u ponedjeljak dok je prolazio Bagdadom. U protekla dva tjedna, izvršena su tri napada ili sabotaže na naftovode. ... Hassan Nafae, ravnatelj katedre politički znanosti na sveučilištu u Kairu, kaže da će se napadi na američke postrojbe nastaviti sve dok ih iračani budu doživljavali kao okupacijske snage: "Mislim da se radi o situaciji s kojom Amerikanci trebaju naučiti živjeti, s kojom će trebati živjeti dugo vremena. Ovo se moglo očekivati zbog toga jer se čini da su Sjedinjene Države došle u Irak kako bi tamo ostale dugo vremena. Većina Iračana ih općenito vidi kao okupacijske snage, a ne kao osloboditelje. Dakle, mogu očekivati da će se prema njima odnositi kao prema okupatorima, a ne kao prema osloboditeljima." Gospodin Nafae dodaje da, po njegovom mišljenju, postoje dva rješenja koja bi mogla dovesti do smanjivanja broj napada. Najprije, iračku vladu bi što prije trebalo formirati. Potom, raditi na rješavanju izraelsko-palestinskog sukoba, što bi pomoglo na ublažavanju anti-američkog raspoloženja u Iraku. Medjutim, analitičar Sami Baroudi, koji vodi katedru političkih znanosti na Libanonsko-američkom sveučilištu u Beirutu kaže da je nemoguće reći što izaziva napade jer se tako malo zna o napadačima: "Još nismo vidjeli da je itko tko je pokušao napasti američke vojnike uhićen. Dakle, ne znamo ništa o motivima tih napada. Ne znamo dobijaju li zapovijedi iz jednog centra. Ne znamo da li se radi o ostacima partije Baath. Znamo vrlo malo o motivima ovih ljudi i dok neke od njih ne uhitimo i navedemo ih da nam kažu zbog čega napadaju, sve ostaje na razini nagađaja." Stopa nezaposlenosti u Iraku procjenjuje se do 60 posto. Američki upravitelj u Iraku Paul Bremer, rekao je da je njegov prvi prioritet otvaranje milijuna radnih mjesta. Gospodin Bremer je dodao da će Iračani, ukoliko budu zarađivali, manje osjećati gnjev i odbojnost. S tom ocjenom suglasan je Uraib el Rantawi, čelnik al-Quds cetra za političke znanosti u Jordanu. On kaže da će se trajno rješenje postići kada Iračani budu sami sobom upravljali:"Dakako da će se situacija smiriti kada se ljudi počnu zapošljavati. Ublažit će se gnjev. Ublažit će se otpor. Ublažit će se zahtjeve samih Iračana da se američke snage povuku iz Iraka što je prije moguće. Medjutim, prije ili kasnije, sučelit ćete se s glavnim pitanjem u Iraku, a to je da Iračani sami upravljaju svojoj zemljom." Paul Bremer procjenjuje da će iračka vlada biti uspostavljena u iduće dvije godine. Dok se to ne dogodi, kažu analitičari koji su govorili za Glas Amerike, američke snage u Iraku trebale bi očekivati da napadi protiv njih i ključne infrastrukture u Iraku budu rutinska stvar.